Ingryping by nóg ŉ kwarantynfasiliteit gevra(Foto: Jackson Jost/Unsplash) Die burgerregtegroep AfriForum het ŉ dringende prokureursbrief aan die owerhede gerig namens ŉ groep Suid-Afrikaners wat tans in die Peermont Metcourt Hotel by Emperors Palace in kwarantyn is. Volgens die organisasie is die groep meegedeel dat hulle die volgende 14 dae in kwarantyn in die hotel moet deurbring ten spyte van regulasies wat verlede week aangekondig is wat die opsie van selfisolasie moontlik maak. Sue-Ann de Wet, AfriForum se bestuurder van diasporaskakeling, het gesê die groep het ernstige klagtes oor die toestande in die hotel. Hulle vra om toegelaat te word om self te isoleer, of indien hulle verkies om in kwarantyn in ’n staatsfasiliteit te bly, dat hulle in ’n fasiliteit gehuisves word wat aan die nodige veiligheid- en higiëniese standaarde voldoen. Daar was vantevore ook al klagtes oor dié spesifieke hotel se kwarantyngeriewe. De Wet sê klagtes sluit in vuil kamers en beddegoed, ŉ gebrek aan skoonmaakmateriaal, bloedvlekke op die linne, insekte in beddens en onreëlmatige etevoorsiening waarvan die gehalte boonop betwyfel word. Ingevolge die nuwe regulasies kan mense wat Suid-Afrika binnekom toestemming vra om 14 dae selfkwarantyn toe te pas indien daar aan sekere kriteria, soos vervat in die regulasies, voldoen word. Sommige van die uiters streng voorwaardes sluit in dat die betrokke persoon se werkgewer ŉ geskrewe aansoek ten minste 72 uur voor só ŉ persoon se vertrek na Suid-Afrika moet indien om die nodige toestemming te kry. Bewys van ŉ geskikte perseel, kontakbesonderhede tydens die isolasietydperk en ŉ reisplan van die persoon in die voorafgaande 30 dae moet ook ingedien word. Daar was die afgelope paar maande talle klagtes oor die haglike omstandighede waarin Suid-Afrikaners wat na die land teruggekeer het, in kwarantyn moes bly. In een geval het die Pretoriase hooggeregshof selfs beslis die Zithabiseni-kwarantynkamp buite Groblersdal moet sluit weens die haglike omstandighede daar.